แห่ปิดร้านหนีลูกค้า...ท่องเที่ยวเหว
ทองคำร่วงรุนแรงสุดในรอบ 20 ปี ผลพวงจากตลาดโลกผันผวน ก่อนปิดยาวเทศกาลสงกรานต์ราคาทองคำเมืองไทยพุ่งแตะอยู่ที่ระดับบาทละกว่า 2 หมื่นบาท พอเปิดจำหน่ายหลังสงกรานต์วันแรกเมื่อวันที่ 17 เม.ย.ที่ผ่านมา ราคาลดฮวบฮาบอยู่ที่บาทละ 1.8 หมื่นบาท ทำให้ประชาชนแตกตื่นแห่ถอนเงินสดจากธนาคารเพื่อซื้อทองคำไว้สะสมและกักตุนไว้เก็งกำไรในช่วงขาลงกันอย่างคึกคัก ไม่เฉพาะแต่กรุงเทพฯ เท่านั้น นักลงทุนต่างจังหวัดก็แตกตื่นไม่แพ้กันแห่ซื้อทองจนต้องรอคิว บางร้านสินค้าหมดสต๊อกภายในไม่กี่ชั่วโมง ขณะที่ร้านทองหลายแห่งต้องปิดร้านหนีลูกค้าเพราะราคาผันผวนส่อขาดทุนกำไรเพราะซื้อมาแพงแต่ขายถูก
19 เม.ย. 2556

ทองคำร่วงรุนแรงสุดในรอบ 20 ปี ผลพวงจากตลาดโลกผันผวน ก่อนปิดยาวเทศกาลสงกรานต์ราคาทองคำเมืองไทยพุ่งแตะอยู่ที่ระดับบาทละกว่า 2 หมื่นบาท พอเปิดจำหน่ายหลังสงกรานต์วันแรกเมื่อวันที่ 17 เม.ย.ที่ผ่านมา ราคาลดฮวบฮาบอยู่ที่บาทละ 1.8 หมื่นบาท ทำให้ประชาชนแตกตื่นแห่ถอนเงินสดจากธนาคารเพื่อซื้อทองคำไว้สะสมและกักตุนไว้เก็งกำไรในช่วงขาลงกันอย่างคึกคัก ไม่เฉพาะแต่กรุงเทพฯ เท่านั้น นักลงทุนต่างจังหวัดก็แตกตื่นไม่แพ้กันแห่ซื้อทองจนต้องรอคิว บางร้านสินค้าหมดสต๊อกภายในไม่กี่ชั่วโมง ขณะที่ร้านทองหลายแห่งต้องปิดร้านหนีลูกค้าเพราะราคาผันผวนส่อขาดทุนกำไรเพราะซื้อมาแพงแต่ขายถูก
โดยเฉพาะ บรรดาร้านทองใน จ.ตรัง ที่เปิดให้บริการทั้งจังหวัดมีมากกว่า 50 แห่ง ก็ยังไม่เปิดให้บริการลูกค้านับตั้งแต่ปิดประกาศหยุดในช่วงเทศกาลสงกรานต์ในวันที่ 13 เม.ย.ที่ผ่านมา ซึ่งสร้างความผิดหวังให้กับกลุ่มนักลงทุน นักสะสม ตลอดทั้งประชาชนที่ต้องการซื้อทองคำแท่งและทองคำรูปพรรณจำนวนมากเพื่อเก็บไว้เก็งกำไรหรือเก็บไว้สวมใส่
นางรจนา (นามสมมติ) ชาว จ.ตรัง บอกว่า เธอไม่แตกต่างกับชาว จ.ตรัง รายอื่นๆ หลังทราบว่าราคาทองคำลดลงต่ำกว่า 2 หมื่นบาท ก็รีบไปเบิกเงินสดกับธนาคารเพื่อซื้อทองคำรูปพรรณไว้สะสมและเป็นการลงทุนในอนาคต แต่ทุกคนต้องพบกับความผิดหวังเพราะบรรดาร้านทองทั้งจังหวัดที่มีกว่า 50 แห่ง ต่างปิดให้บริการพร้อมเพรียงกัน คาดว่าต้องการหนีประชาชนที่แห่มาซื้อทองเป็นจำนวนมาก
เช่นเดียวกับร้านทองคำใน อ.หาดใหญ่ จ.สงขลา ที่มีมากกว่า 90 แห่ง คลาคล่ำไปด้วยประชาชนแห่ซื้อทั้งทองคำแท่ง ทองรูปพรรณ เพื่อการลงทุนและการสะสม ส่วนกลุ่มวัยทำงานที่มีโครงการแต่งงานก็พากันไปซื้อทองไว้สำหรับงานหมั้น หรือมอบให้แฟนสาว ส่งผลทำให้ร้านทองหลายแห่งสินค้าหมดสต๊อก และบางร้านถึงกับปิดร้านชั่วคราวเพราะวิตกว่าราคาจะลดลงไปอีก ถ้าบริหารสต๊อกไม่ดีโอกาสขาดทุนสูง
“ผมเปิดร้านทองมานานกว่า 20 ปี ครั้งนี้ถือว่าราคาทองคำร่วงลงแรงสุด ทำให้ลูกค้าแห่มาซื้อทองจนของขาดสต๊อก โดยเฉพาะทองคำแท่งหมดสต๊อก หากลูกค้าต้องการก็สามารถใช้ใบจอง ซึ่งกว่าจะได้ทองประมาณ 1 สัปดาห์ พร้อมกับแนะนำนักลงทุนอย่าเพิ่งรีบร้อนเพราะทิศทางตลาดโลกยังเป็นขาลง ดังนั้นหากลงทุนช่วงนี้ควรระมัดระวังเป็นพิเศษ”เริงชัย วิริยะกุล ประธานชมรมร้านทองหาดใหญ่ จ.สงขลา กล่าว
ที่ จ.นครราชสีมา และบุรีรัมย์ ร้านทองเองก็อยู่ในสถานการณ์ไม่แตกต่างกับ จ.ตรัง และ อ.หาดใหญ่ จ.สงขลา ซึ่งหลายแห่งต้องปิดกิจการหนีลูกค้าชั่วคราวเนื่องจากแรงกระหน่ำซื้อจากประชาชนตลอดทั้งวันจนพนักงานขายไม่มีเวลารับประทานอาหาร โดยลูกค้ารายใหญ่ อาทิ เจ้าของธุรกิจต่างๆ และนักลงทุนที่ชอบซื้อทองสะสม ตลอดทั้งประชาชนซื้อเก็บไว้เพื่อเก็งกำไรหรือเก็บไว้มอบให้ลูกหลาน หากยังจำหน่ายในราคาดังกล่าวโอกาสขาดทุนอย่างแน่นอน เพราะก่อนหน้านี้ซื้อทองราคาแพงสต๊อกไว้
ปทุม นาสวน นายกสมาคมผู้ค้าทอง จ.สระแก้ว บอกว่า บรรยากาศร้านค้าทองที่ จ.สระแก้ว คึกคักไม่แพ้จังหวัดอื่นๆ ทั้งพ่อค้าแม่ค้าชาวไทยและกัมพูชา รวมทั้งประชาชนแห่เลือกซื้อทองรูปพรรณตั้งแต่ช่วงเช้าจนเต็มร้าน ส่วนใหญ่หาซื้อน้ำหนัก 12 บาท บางรายก็ซื้อไม่ต่ำกว่า 10 บาท เพื่อเก็งกำไร แม้ว่ายอดขายพุ่งกระฉูด แต่ทองที่ซื้อกักตุนก่อนหน้านี้แพง ทำให้แต่ละร้านต้องขาดทุนถึง 56 ล้านบาท หากเป็นเช่นนี้ก็ต้องปิดกิจการชั่วคราว
ปัจจุบันนี้ราคาทองคำก็ยังไม่มีอะไรแน่นอน เนื่องจากตลาดทองคำโลกผันผวนอย่างหนัก สาเหตุมาจากชาติยุโรป เช่น กรีซ ไซปรัส อิตาลี และสเปน มีแนวโน้มเทขายทองออกมาเพื่อนำเงินไปใช้หนี้ ทำให้ตลาดทั่วโลกอาจเทขายเช่นเดียวกัน